google/wiki40b huggingface dataset:
CrypTool

Χαρακτηριστικά

Η εισαγωγή των χρηστών στο πεδίο της κρυπτογραφίας γίνεται με την αξιοποίηση γραφικών διεπιφανειών, άμεσα διαθέσιμης ηλεκτρονικής τεκμηρίωσης, αναλυτικών εργαλείων και των αλγορίθμων του CrypTool. Είναι διαθέσιμα διάφορα κλασικά κρυπτογραφήματα, καθώς και ασύμμετρα κρυπτογραφήματα όπως τα RSA, κρυπτογραφία ελλειπτικών καμπυλών, ψηφιακές υπογραφές και ανταλλαγή κλειδιών Diffie-Hellman, πολλά από τα οποία οπτικοποιούνται με κινούμενες αναπαραστάσεις. Ακόμη περιέχει έναν εισαγωγικό οδηγό με κινούμενες αναπαραστάσεις για τους πρώτους αριθμούς και τη στοιχειώδη θεωρία αριθμών.

Βραβεία

Το CrypTool έχει λάβει αρκετά διεθνή βραβεία ως εκπαιδευτικό πρόγραμμα, όπως τα TeleTrusT Special Award 2004, EISA 2004, IT Security Award NRW 2004 και το Selected Landmark in the Land of Ideas 2008.

Χρήση

Το CrypTool χρησιμοποιείται σε σχολεία, πανεπιστήμια, επιχειρήσεις και οργανισμούς για επιμόρφωση και εκπαίδευση. Παγκοσμίως, γίνεται λήψη του πακέτου CrypTool 1.x περισσότερες από 6.000 φορές κάθε μήνα από τον ιστότοπο του CrypTool. Λίγο πάνω από το 50% των λήψεων αφορούν την αγγλική έκδοση.

Το CrypTool στο διαδίκτυο

Το έργο CrypTool περιλαμβάνει επίσης τις ιστοσελίδες CrypTool Online και CrypTool Mobile. Οι ιστότοποι αυτοί επιτρέπουν στους χρήστες να δοκιμάζουν κρυπτογραφικές μεθόδους άμεσα μέσω ενός φυλλομετρητή ή ενός smartphone (με χρήση JavaScript), χωρίς την ανάγκη λήψης και εγκατάστασης λογισμικού. Οι ιστότοποι αυτοί προσπαθούν να παρουσιάσουν το όλο θέμα με έναν εύκολο και ελκυστικό τρόπο για τους αρχάριους χρήστες και τους νέους. Οι σύνθετες εργασίες εξακολουθούν να απαιτούν την offline έκδοση του CrypTool.

MysteryTwister C3 (MTC3)

Το 2010 ξεκίνησε ένας διεθνής διαγωνισμός κρυπτογραφίας, ο οποίος είναι επίσης μέρος του έργου CrypTool.
Ο διαγωνισμός προσφέρει αυτή τη στιγμή περίπου 70 προκλήσεις που αφορούν παλιούς και σύγχρονους αλγόριθμους κρυπτογράφησης που σχεδιάστηκαν από συγγραφείς διαφορετικών χωρών. Στο δικτυακό τόπο του MTC3 είναι διαθέσιμη μια διαχειριζόμενη πλατφόρμα συζητήσεων (με περισσότερες από 600 δημοσιεύσεις), στατιστικά χρηστών και ένα hall-of-fame. Όλες οι προκλήσεις παρουσιάζονται σε μορφή PDF στα αγγλικά και στα γερμανικά. Οι προκλήσεις κατανέμονται σε τέσσερα επίπεδα τα οποία κυμαίνονται από απλά αινίγματα επιλύσιμα με χαρτί-και-μολύβι μέχρι μαθηματικές προκλήσεις σύγχρονης κρυπτανάλυσης για ερευνητές και εμπειρογνώμονες. Περισσότεροι από 2000 εγγεγραμμένοι χρήστες ασχολούνται με την επίλυση αυτών των προκλήσεων.
Διηπειρωτικό Κύπελλο καλαθοσφαίρισης 2019

Διοργάνωση

Το τουρνουά του Διηπειρωτικού Κυπέλλου Καλαθοσφαίρισης 2019 αποτέλεσε την 28η σχετική διοργάνωση. Διεξήχθη υπό την μορφή φάιναλ φορ με δύο ζεύγη ημιτελικών, μεγάλο και μικρό τελικό.
Η τελική νικήτρια, ΑΕΚ, αποτελεί την τρίτη ελληνική ομάδα που κερδίζει το συγκεκριμένο τρόπαιο, μετά τον Παναθηναϊκό το 1996 και τον Ολυμπιακό το 2013 και την 18η διαφορετική ομάδα που το κατακτά. Πολυνίκης του θεσμού είναι η Ρεάλ Μαδρίτης με πέντε κατακτήσεις (1976, 1977, 1978, 1981, 2015).
Το NBA επέλεξε να στείλει στο Διηπειρωτικό Κύπελλο τους πρωταθλητές της NBA G League, Όστιν Σπερς (θυγατρική ομάδα των Σαν Αντόνιο Σπερς) και όχι τους πρωταθλητές του NBA, Γκόλντεν Στέιτ Ουόριορς. Στην Ευρώπη, η συνεχιζόμενη διαμάχη μεταξύ της Euroleague και της ΦΙΜΠΑ, καθιστά ανέφικτη την συμμετοχή του νικητή της Euroleague από το 2016. Η Φλαμένγκο επιλέχθηκε ως οικοδέσποινα, καθώς γιόρταζε τα 100 χρόνια από την ίδρυση της ομάδας καλαθοσφαίρισης.
Άγνια Μπαρτό

Βίος

Γεννήθηκε στη Μόσχα και σπούδασε στη Σχολή Μπαλέτου. Της άρεσε η ποίηση και σύντομα άρχισε να γράφει τη δική της, προσπαθώντας να μιμηθεί την Άννα Αχμάτοβα και τον Βλαντίμιρ Μαγιακόφσκι. Διάβασε την ποίηση της τελετή αποφοίτησης της από το σχολείο μπαλέτου, όπου μεταξύ των προσκεκλημένων ήταν και ο υπουργός παιδείας (Ανατόλι Λανατσάρσκι) ο οποίος παρατήρησε ότι αντί να γίνει μπαλαρίνα, θα έπρεπε να γίνει επαγγελματίας ποιήτρια.
Παντρεύτηκε τον ποιητή Πάβελ Μπαρτό για αυτό και από τα ποιήματά τους είναι δημοσιευμένα και στα δύο ονόματα.

Εργογραφία

Το 1925 δημοσίευσε το πρώτο της βιβλίο Το αγόρι Wan-Lin από την Κίνα και Μίσκα ο μικρός κλέφτης. Στη συνέχεια εξέδωσε την Πρωτομαγιά, το 1926 Τα Αδέλφια και το 1928 έλαβε θετική κριτική από τον Κορνέι Τσουκόβσκι. Μετά τη δημοσίευση ενός βιβλίου με ποιητικές μινιατούρες για τα νήπια Τα παιχνίδια, το 1936 ξαφνικά έγινε μια από τις πιο δημοφιλείς συγγραφείς για τα παιδιά με εκατομμύρια αντίτυπα δημοσιεύσεων.
Το 1949 πήρε το βραβείο Στάλιν. Κατά την διάρκεια του Β’ Παγκοσμίου Πολέμου εργάστηκε σε ένα ορφανοτροφείο όπου και βοήθησε τους ανθρώπους να βρουν τα μέλη της οικογένειάς τους που είχαν χαθεί στον πόλεμο. Έγραψε ένα βιβλίο για αυτό το 1966. Τέλος υπήρξε και σεναριογράφος για παιδικά φιλμ.
Άγγελος Κίρζαλης

Βιογραφία

Ο Αγγελής Κίρζαλης γεννήθηκε στην Κομοτηνή στα μέσα του 18ου αιώνα. Ασχολήθηκε με το εμπόριο και το 1814 ταξίδευσε στη Μολδαβία για επαγγελματικούς λόγους, όπου διέμενε για 7 χρόνια. Λίγο πριν το ξέσπασμα της Επανάστασης ήταν ήδη μυημένος στη Φιλική Εταιρεία. Μυήθηκε σε ένα επαγγελματικό του ταξίδι στη Ρωσία και στη συνέχεια αγωγνίστηκε στον Ιερό Λόχο του Αλέξανδρου Υψηλάντη.
Μανώλης Μπικάκης

Βιογραφία

Ο Μπικάκης γεννήθηκε το 1954 στον Αμύγδαλο Ηρακλείου. Κατά τη διάρκεια της τουρκικής εισβολής συμμετείχε στην Επιχείρηση Νίκη, που είχε σκοπό την ενίσχυση της άμυνας του αεροδρομίου της Λευκωσίας. Μετά την ολοκλήρωση της στρατιωτικής του θητείας εργάστηκε ως οικοδόμος. Σκοτώθηκε τον Οκτώβριο του 1994 σε τροχαίο δυστύχημα στην εθνική οδό Αθηνών-Πατρών. Ήταν παντρεμένος και πατέρας δύο παιδιών.

Δράση κατά την τουρκική εισβολή

Στον Μπικάκη αποδίδεται η καταστροφή πέντε ή έξι τουρκικών τεθωρακισμένων αρμάτων Μ48-Α2 με αντιαρματικά βλήματα ΠΑΟ κατά τη διάρκεια των μαχών στην περιοχή του Αγίου Δομετίου, στα δυτικά της Λευκωσίας, ενέργεια που συνέβαλε στην αποτροπή της κατάληψης του προαστίου που θα είχε ως άμεσες συνέπειες την περικύκλωση της Λευκωσίας και την αποκοπή του αεροδρομίου. Κατά τη διάρκεια της σύγκρουσης αποκόπηκε από τους υπόλοιπους συμπολεμιστές του, με τους οποίους επανασυνδέθηκε μετά από τρεις μέρες. 
Από αρκετά μεταναγενέστερα δημοσιεύματα, καθώς και από ένα ανυπόγραφο κείμενο που επικαλείται τις μαρτυρίες του Μπικάκη και άλλων καταδρομέων και φιλοξενείται στην ιστοσελίδα του ελληνικού ΓΕΕΘΑ, υποστηρίζεται πως το χρονικό διάστημα που θεωρούταν αγνοούμενος πολεμούσε μόνος του τις τουρκικές δυνάμεις.
Το μέγεθος της συμβολής του Μπικάκη στην απόκρουση της επίθεσης στον Άγιο Δομέτιο, καθώς και ο ισχυρισμός περί τετραήμερου αγώνα του εναντίον των τουρκικών δυνάμεων, αμφισβητούνται κατηγορηματικά από τον Κύπριο στρατηγό ε.α. Κωνσταντίνο Αχιλλείδη, ο οποίος ως ένας από τους διοικητές των δυνάμεων της Εθνικής Φρουράς στη συγκεκριμένη μάχη, υποστήριξε σε ραδιοφωνική εκπομπή πως αφενός ήταν πρακτικώς αδύνατον ο Μπικάκης να πολέμησε μόνος του επί τόσο μεγάλο χρονικό διάστημα και αφετέρου ότι η απόκρουση της τουρκικής επίθεσης και η κατ' επέκταση επιτυχής υπεράσπιση της Λευκωσίας ήταν αποτέλεσμα της ομαδικής προσπάθειας όλων των δυνάμεων που μάχονταν στην περιοχή (ΕΦ, ΕΛΔΥΚ και Α΄ Μοίρα Καταδρομών).
Ρούπι

Το ρούπι (εκ της τουρκικής ρουπ) , είναι μονάδα μέτρησης μήκους μικρών διαστάσεων, ίση με το ένα όγδοο του εμπορικού πήχη, ήτοι 8,25 εκατοστά ή 0,0825 του μέτρου.
Η λέξη χρησιμοποιείται συχνά σε δημώδεις εκφράσεις, συνηθέστερα από μητέρες σε ζωηρά παιδιά, όπως "Μη το κουνήσεις ρούπι από εδώ", υποδηλώνοντας έτσι σχεδόν ακινησία.
Ρούπι επίσης ονομαζόταν στο παρελθόν (γύρω στον 16ο αιώνα) το ένα τέταρτο των ασημένιων νομισμάτων.
2741 Βαλδίβια

Φυσικά χαρακτηριστικά

Τα κυρίως φυσικά χαρακτηριστικά του Βαλδίβια είναι άγνωστα. Ο Βαλδίβια περιστρέφεται γύρω από τον εαυτό του μία φορά κάθε 4 ώρες και 6 λεπτά.
LIBRIS

Το LIBRIS (Library Information System) είναι ένας σουηδικός εθνικός κατάλογος που συντηρείται από την Εθνική Βιβλιοθήκη της Σουηδίας στη Στοκχόλμη. Είναι δυνατόν να αναζητηθούν ελεύθερα περίπου 6.500.000 τίτλους σε εθνικό επίπεδο.
Εκτός από τις βιβλιογραφικές εγγραφές, μία για κάθε βιβλίο ή δημοσίευση, το LIBRIS περιέχει επίσης τον Κατάλογο των καθιερωμένων όρων για τους ανθρώπους.
Ο κώδικας MARC για τον κατάλογο της Σουηδική Ένωση Καταλόγων είναι το SE-LIBR, γνωστό ως: Selibr.
Η ανάπτυξη του LIBRIS άρχισε στα μέσα της δεκαετίας του 1960. Ενώ ο εξορθολογισμός των βιβλιοθηκών ήταν ένα ζήτημα δύο δεκαετίες μετά τον Β Παγκόσμιο Πόλεμο, ήταν το 1965 όταν μια κυβερνητική επιτροπή δημοσίευσε μια έκθεση σχετικά με τη χρήση των ηλεκτρονικών υπολογιστών στην έρευνα των βιβλιοθηκών. Ο κρατικός προϋπολογισμός του 1965 δημιούργησε ένα ερευνητικό συμβούλιο των βιβλιοθηκών (Forskningsbiblioteksrådet, FBR). Ένα έγγραφο σχεδιασμού, το Σύστημα Πληροφοριών Biblioteksadministrativt (BAIS) και δόθηκε στην δημοσιότητα τον Μάιο του 1970, και το όνομα LIBRIS, συντομογραφία για το Σύστημα Πληροφορίας Βιβλιοθηκών, χρησιμοποιήθηκε για μια τεχνική υποεπιτροπή, η οποία ξεκίνησε την 1η Ιουλίου 1970. Το ενημερωτικό δελτίο LIBRIS-meddelanden (ISSN 0348-1891), έχει δημοσιευθεί από το 1972 και διατίθεται στο διαδίκτυο από το 1997.
Αίπυ

Το Αίπυ (Αἶπυ) ή Τυπανέαι ήταν πόλη της αρχαίας Ηλείας.
Προϊστορική πόλη της Ηλείας μέλος της εξάπολης των Μινύων , βρισκόταν κοντά στην Μάκιστο και σύμφωνα με τον Όμηρο είχε συμμετάσχει στον Τρωικό πόλεμο και μάλιστα το αναφέρει σαν εύκιστον (καλόχτιστο).
Η αρχαία πόλη δεν έχει ανασκαφεί και βρίσκεται 5 χιλιόμετρα από το χωριό Πλατιάνα της Ηλείας. Διασώζονται τμήμα του αρχαίου τείχους της ακρόπολης, ερείπια του θεάτρου και ερείπια αγοράς.
623 Χίμαιρα

Φυσικά χαρακτηριστικά

Η μέση διάμετρος της Χίμαιρας εκτιμάται σε 44,09 ± 1 χιλιόμετρα. O φασματικός τύπος της είναι XC, ενώ το άλβεδό της είναι 0,0372.
Γιώργος Νινιός

Βιογραφία

Κατάγεται από τον Άμμο Μεσσηνίας, γεννήθηκε στην Αθήνα και μεγάλωσε στον Άγιο Δημήτριο Αττικής. Σπούδασε για έναν χρόνο στη Δραματική Σχολή του Πειραϊκού Συνδέσμου, την οποία εγκατέλειψε μετά την εισαγωγή του στην Κρατική Σχολή Ορχηστικής Τέχνης, λόγω έλλειψης χρόνου.
Στις 20 Απριλίου 2017 παρουσίασε για πρώτη φορά μουσική και τραγούδια, που έχει γράψει για το θέατρο, στην εκπομπή της ΕΡΤ1 "Στάση ΕΡΤ".
Πρωτοεμφανίστηκε στο θέατρο με τις «Τρωάδες» και στον κινηματογράφο με το «Αίμα των Αγαλμάτων» του Τόνυ Λυκουρέση. Για τις ανάγκες των έργων στα οποία συμμετέχει, συχνά συνθέτει μουσική και τραγούδια, τα οποία γράφει και ερμηνεύει ο ίδιος.

Διακρίσεις

Πήρε τιμητική διάκριση για την ερμηνεία του στη "Δέσποινα" στο Φεστιβάλ Κινηματογράφου Θεσσαλονίκης 1990 και το βραβείο Β' Ανδρικού Ρόλου στα Φεστιβάλ Κινηματογράφου Θεσσαλονίκης 1989 και 1991 για τις ταινίες "Δεξιότερα της δεξιάς" και "Δραπέτης", "Ισημερία" αντίστοιχα.
Το 2007, βραβεύτηκε στα Θεατρικά Βραβεία Κοινού 2007 για το ρόλο του στην παράσταση "Ποιος φοβάται τη Βιρτζίνια Γουλφ;".

Σκηνοθεσία

Το Νοέμβριο του 2012 κάνει το σκηνοθετικό του ντεμπούτο με το έργο του Νίκου Ποριώτη "Δε θα μείνω πολύ" με πρωταγωνιστές τον ίδιο το συγγραφέα και την Κατερίνα Μπιλάλη στο Θέατρο του Ήλιου.

Ως τραγουδιστής

Το 1998 συνεργάστηκε με τον Διονύση Τσακνή στην ταινία "Έξι με Έξι", στην οποία ο Τσακνής είχε γράψει την μουσική και τα τραγούδια. Την ίδια χρονιά οι δυο τους συμμετείχαν σε συναυλίες. Τον χειμώνα του 2002 συμμετείχε στην μουσική παράσταση "Άριστα Τραγούδια" στο Zoom, την οποία έγραψε και σκηνοθέτησε ο ίδιος και στην οποία συνεργάστηκε με την τραγουδίστρια Λένα Αλκαίου.

Ενδιαφέροντα

Του αρέσει η οδήγηση με μοτοσικλέτα και έχει λάβει μέρος σε αγώνες, στους οποίους έχει επανειλημμένα βραβευτεί.
New York Nights: Success in the City

Πλοκή

Το σενάριο του παιχνιδιού εστιάζει στη ζωή ενός χαρακτήρα (άνδρα ή γυναίκας) που έφυγε από την πατρίδα του, Αλαμπάμα, και προσπαθεί να πετύχει στη Νέα Υόρκη. Ο χαρακτήρας έχει μόνο 40 ημέρες για να το πετύχει αυτό, κάνοντας φίλους, βρίσκοντας εργασία, και βρίσκοντας την αληθινή αγάπη, διαφορετικά το παιχνίδι τελειώνει.

Τρόπος παιχνιδιού

Ο παίκτης κινεί το χαρακτήρα με το D-pad ή το Num-pad, ενώ μπορεί επίσης να αλλάξει την εξωτερική του εμφάνιση. Μπορεί να συνομιλήσει με άλλους χαρακτήρες και των δύο φύλων, οι οποίοι έχουν διαφορετικές προτιμήσεις, σε συνομιλίες που περιλαμβάνουν τα θέματα πολιτική, κουτσομπολιά, χιούμορ κ.ά. Ο χαρακτήρας μπορεί να αλληλεπιδράσει με το περιβάλλον και να προβεί σε δραστηριότητες και δράσεις, όπως να φάει πίτσα, να κοιμηθεί, να χορέψει κ.ά. Επίσης, μπορεί να επισκεφθεί διάφορους τόπους διασκέδασης και δραστηριοτήτων, όπως γυμναστήριο και μπαρ.

Υποδοχή

Το παιχνίδι σημείωσε μεγάλη επιτυχία, σημειώνοντας 4 εκατομμύρια downloads. Δέχθηκε ευρύτερα θετικές κριτικές. Συγκεκριμένα, το IGN το βαθμολόγησε με 8,8/10, και σχολίασε ότι στο παιχνίδι "υπάρχει πάντα κάτι να κάνει, είναι εύκολο να παίξεις (...) και να προχωρήσεις στην ιστορία, και έχει μία υπέροχη αίσθηση του χιούμορ". Το Pocketgamer το βαθμολόγησε με 8/10, και το χαρακτήρισε ελκυστικό και αστείο, ενώ το GameSpot Asia το βαθμολόγησε με 8,2/10.
Αλβέρτος Φρειδερίκος της Πρωσίας

Βιογραφία

Ήταν ο μόνος γιος του Αλβέρτου δούκα της Πρωσίας και της Άννας-Μαρίας των Γουέλφων, κόρης του Έρικ Α΄ δούκα του Μπράουνσβαϊκ-Λύνεμπουρκ-Κάλενμπερκ.
Το 1618 απεβίωσε στο Φίσχαουζεν σε ηλικία 65 ετών. Δεν είχε άρρενες απογόνους και τον διαδέχθηκε ο γαμπρός του Ιωάννης-Σιγισμούνδος εκλέκτορας του Βρανδεμβούργου.
Κόρτνεϊ Καμζ

Βιογραφία

Γεννήθηκε στις 4 Δεκεμβρίου 1981 στο Σέφερντστάουν της Δυτικής Βιρτζίνιας. Αρχικά εργαζόταν ως σερβιτόρα, ενώ αργότερα, ως φοιτήτρια δούλευε ως μισόγυμνη σερβιτόρα κοκτέιλ ποτών σε κολυμβητήριο γυμνιστών. Σπούδασε σχέδιο μόδας και μάρκετινγκ, και δεν έχει αποφοιτήσει ακόμη, διότι πρέπει να δώσει μια πρακτική εργασία. Άρχισε να εργάζεται στον πορνογραφικό τομέα όταν η δουλειά της στο κολυμβητήριο καταστράφηκε από έναν κυκλώνα. Υπέγραψε σύμβαση με την εταιρεία παραγωγών «Zero Tolerance» τον Οκτώβριο του 2005, ενώ ένα χρόνο αργότερα σκηνοθέτησε το πρώτο της έργο.
Ζαννής Συνοδινός

Ο Ζαννής Π. Συνοδινός ήταν Έλληνας εθνικός ευεργέτης.

Βιογραφικά στοιχεία

Έζησε στην Οδησσό όπου και πέθανε το 1907. Κληροδότησε τρεισήμισι εκατομμύρια στο Ελληνικό Βασίλειο και υπέρ των Ορθοδόξων του Οικουμενικού Πατριαρχείου.
Καταιονητήρας

Καταιονητήρας είναι μία συσκευή που εκτοξεύει οποιοδήποτε υγρό με μεγάλη πίεση. Συνήθως χρησιμοποιείται όταν θέλουμε να αναφερθούμε σε εκτόξευση νερού για χρήση σε περίπτωση πυρκαγιάς ή τα πυροσβεστικά συστήματα ασφαλείας. Ωστόσο στην καθημερινή χρήση καταιονητήρας είναι η λέξη που χρησιμοποιούμε για το ντους (shower) λόγω ακριβώς της ιδιότητας να εκτοξεύει νερό με μεγάλη πίεση. Εγκαταστάσεις καταιονισμού νερού έχουμε συνήθως σε χώρους υψηλής συγκέντρωσης ατόμων (σχολεία, δημόσιες υπηρεσίες κ.α.) καθώς και σε μεμονομένες κατοικίες για την πρόληψη πυρκαγιάς. Λειτουργούν πολλά είδη αυτόματα καταιονισμού νερού σε περίπτωση αυτόματης ανίχνευσης καπνού ή φωτιάς και μπορεί να χρησιμοποιηθεί αντί του νερού αφρός ή ακόμα και αέριο ως μέσο για την κατάσβεση της φωτιάς.
Άντριεν βαν Οστάντε

Βίος

Ήταν ένα από τα συνολικά οκτώ παιδιά του Γιαν Χέντρικς φαν Έιντχοφεν και της Γιάνεκε Χέντρικσεν. Οι γονείς του είχαν μετακομίσει στην περιοχή του Χάαρλεμ από το Αϊντχόφεν. Ο αδελφός του, Ισαάκ βαν Οστάντε ήταν επίσης ζωγράφος. Σύμφωνα με την βιογραφία του Άρνολντ Χαουμπράκεν, η οποία ωστόσο θεωρείται γενικά αναξιόπιστη, ο Άντριεν βαν Οστάντε ήταν μαζί με τον Άντριεν Μπράουβερ μαθητής του Φρανς Χαλς. Το ύφος του επηρεάστηκε ωστόσο περισσότερο από τον Μπράουβερ και λιγότερο από τον δάσκαλό του. Το αργότερο μέχρι το 1634 έγινε μέλος της Συντεχνίας του Αγίου Λουκά του Χάαρλεμ. Μαθητές του ήταν ο αδελφός του, Ισαάκ, o Κορνέλις Μπέγκα, ο Κορνέλις Ντούσαρτ, ο Μίχιελ φαν Μούσχερ, o Γιαν ντε Χροτ, o Γιάκομπ Μάρκους φαν ντερ Βαλ και πιθανώς ο Γιαν Στέιν.

Το έργο του

Στις ρωπογραφίες του ο Άντριεν βαν Οστάντε αποτύπωσε τη ζωή των χωρικών. Στα πρώιμα έργα του κυριαρχούν οι καφέ τόνοι, ενώ οι πρωταγωνιστές των συνθέσεων εμφανίζονται συνήθως να μεθούν, να γλεντούν ή να διαπληκτίζονται, μέσα σε συνωστισμένες ταβέρνες και χαμόσπιτα. Στους πίνακες που φιλοτέχνησε μετά το 1650, παρατηρείται αλλαγή στο ύφος του, καθώς χρησιμοποιεί περισσότερα χρώματα δίνοντας ένα πιο ανάλαφρο και λιγότερο δραματικό χαρακτήρα, ενώ και οι πρωταγωνιστές των συνθέσεών του παρουσιάζονται επίσης περισσότερο κόσμιοι.
Διοργανώσεις Ε.Π.Σ. Πειραιά 1996–97

Το πρωτάθλημα της Ε.Π.Σ. Πειραιώς της περιόδου 1996-97 διοργανώθηκε σε τρεις κατηγορίες. Συνολικά, στα πειραϊκά πρωταθλήματα πήραν μέρος 94 σύλλογοι.

Α΄ Κατηγορία

Τους τίτλους των δυο ομίλων της Α΄ Κατηγορίας κατέκτησαν ο Α.Ο. Μοσχάτου και η Χαλκηδόνα. Οι δυο πρωταθλήτριες ομάδες ανέβηκαν στη Δ΄Εθνική της περιόδου 1997-98.
Στη Β΄ Κατηγορία υποβιβάστηκαν οι 2 τελευταίες ομάδες κάθε ομίλου. Από τον πρώτο όμιλο υποβιβάστηκαν ο Απόλλων Ασπροπύργου και η Ολυμπιάδα Κερατσινίου, ενώ από το δεύτερο όμιλο υποβιβάστηκαν ο Νεαπολικός Αστέρας και ο Α.Ο.Κ. Φαλήρου.

Β΄ Κατηγορία

Τους τίτλους των δυο ομίλων κατέκτησαν ο Α.Γ.Σ. Νέας Περάμου και ο Ήφαιστος Νίκαιας. Την άνοδο στην Α΄ Κατηγορία κέρδισαν και οι δευτεραθλητές των δυο ομίλων, Αστέρας Κερατσινίου και Δόξα Πειραιά αντίστοιχα.
Στη Γ΄ Κατηγορία υποβιβάστηκαν οι 2 τελευταίες ομάδες κάθε ομίλου. Από τον πρώτο όμιλο υποβιβάστηκαν η Α.Ε. Χατζηκυριακείου και ο Άρης Μεγάρων, ενώ από το δεύτερο όμιλο υποβιβάστηκαν ο Μεγαρικός και η Α.Ε. Νεάπολης.

Γ΄Κατηγορία

Τους τίτλους των δυο ομίλων κατέκτησαν η Παλιά Κοκκινιά και ο Παννεαπολικός. Την άνοδο στη Β΄ Κατηγορία κέρδισαν και οι δευτεραθλητές των δυο ομίλων, ΑΕΚ Παλιάς Κοκκινιάς και Ελευθερία Μοσχάτου αντίστοιχα.
Μικροσωληνίσκος

Δομή

Ο μικροσωληνίσκος αποτελείται από 13 παράλληλα πρωτοϊνίδια με εναλλασσόμενα μόρια α και β τουμπουλίνης που απέχουν 80 Å μεταξύ τους τα οποία συνδέονται με μη ομοιοπολικούς δεσμούς. Δημιουργείται από το κεντροσωμάτιο (MTOC) και συγκεκριμένα από τον περικεντριδιακό χώρο με τη βοήθεια της γ-τουμπουλίνης. Έχουν βρεθεί επίσης η δ και η ε-τουμπουλίνη, όμως δεν έχουν εντοπιστεί ακόμη σε κύτταρο. Ο πολωμένος σωληνίσκος διαθέτει ένα (+) και ένα (-) άκρο. Το (+) άκρο πολυμερίζεται και αποπολυμερίζεται ταχύτερα απ' ότι το (-) άκρο.

Δυναμική αστάθεια

Μόλις ο μικροσωληνίσκος εμπυρηνωθεί, το συν άκρο αρχίζει να πολυμερίζεται ταχύτατα με προσθήκη υπομονάδων. Μετά, ξαφνικά, ο μικροσωληνίσκος υφίσταται μια αλλαγή που προκαλεί τη γρήγορη συρρίκνωσή του και την απώλεια πολλών υπομονάδων από το συν άκρο. Στη συνέχεια, το ίδιο ξαφνικά μπορεί να αρχίσει ξανά ο πολυμερισμός. Αυτή η αξιοσημείωτη συμπεριφορά, γνωστή ως δυναμική αστάθεια, είναι αποτέλεσμα της εγγενούς ικανότητας της τουμπουλίνης να υδρολύει GTP. Κάθε διμερές τουμπουλίνης είναι συνδεδεμένο με GTP και συνδέεται ισχυρά με τα άλλα μόρια τουμπουλίνης, ενώ όσα έχουν υδρολύσει το GTP σε GDP έχουν διαφορετική διαμόρφωση και συνδέονται λιγότερο σταθερά. Αν ο πολυμερισμός γίνει γρήγορα τότε τα διμερή με GTP που προστίθεται σχηματίζουν ένα κάλυμμα στο άκρο του μικροσωληνίσκου, γνωστό ως κάλυμμα GTP. Αν όμως τα διμερή σε αυτό το άκρο υδρολύσουν το GTP σε GDP προτού προστεθούν καινούργια διμερή θα αρχίσει η αποσυναρμολόγηση των διμερών και η συρρίκνωση του μικροσωληνίσκου.
Αυτή η ιδιότητα είναι σημαντική για τη λειτουργία τους και αποτελεί στόχο για πολλά φάρμακα, εξαιτίας της σημασίας που έχουν οι μικροσωληνίσκοι για το σχηματισμό της μιτωτικής ατράκτου, το δίκτυο μικροσωληνίσκων που καθοδηγεί τα χρωμοσώματα κατά τη διάρκεια της μίτωσης. Για παράδειγμα η κολχικίνη προσδένεται ισχυρά στην ελεύθερη τουμπουλίνη και εμποδίζει τον πολυμερισμό των μικροσωληνίσκων με αποτέλεσμα η μιτωτική άτρακτος να καταστρέφεται και η μείωση να σταματά. Ένα άλλο φάρμακο, η  ταξόλη, η οποία απομονώνεται από το δέντρο τάξος, έχει αντίθετη δράση, εμποδίζοντας των αποπολυμερισμό των μικροσωληνίσκων, με αποτέλεσμα η μίτωση επίσης να σταματά στο διαιρούμενο κύτταρο. Αυτά τα  αντιμιτωτικά φάρμακα χρησιμοποιούνται για την καταπολέμηση του καρκίνου.
Μικρόβαλτο Κοζάνης

Ιστορία

Το όνομα του χωριού προήλθε από τη σύνθεση των λέξεων μικρός και βάλτος, από το βάλτο που υπήρχε στη θέση του σημερινού κάμπου. Αν και οι πληροφορίες για την ίδρυση του  είναι ελάχιστες, αυτή χρονολογείται γύρω στο 14ο αιώνα. Εν συνεχεία κατακτήθηκε από τους Οθωμανούς, μέχρι την απελευθέρωσή του στις 9 Οκτωβρίου του 1912 ύστερα από μια μάχη του ελληνικού στρατού στους Λαζαράδες. Κατά τον Β' Παγκόσμιο Πόλεμο και πιο συγκεκριμένα στις 23 Αυγούστου του 1943, το χωριό υπέστη ολική καταστροφή από τους Γερμανούς. Με το τέλος του πολέμου, ιδιαίτερα μετά το τέλος του Εμφυλίου, το Μικρόβαλτο ανοικοδομήθηκε πλήρως και μένει ζωντανό μέχρι τις μέρες μας.
Κίνημα «δεν πληρώνω»

Το κίνημα «δεν πληρώνω» είναι ένα από τα πρώτα ενεργά κινήματα πολιτών που αναπτύχθηκε ως αντίδραση στις οικονομικές εξελίξεις την περίοδο που ξέσπασε η Ελληνική κρίση χρέους. Εμφανίστηκε ως ένα κάλεσμα προς τους πολίτες της Ελλάδας να αρνούνται να πληρώνουν για κοινωνικά αγαθά που θα έπρεπε να τους παρέχονται δωρεάν ή με πολύ χαμηλότερο αντίτιμο. Σε πολλές περιπτώσεις κινήθηκε οργανωμένα με την συγκρότηση συντονιστικών οργάνων, όπως το Πανελλήνιο Συντονιστικό Μέτωπο Ενάντια στα Διόδια. Οι οργανωμένες ομάδες του κινήματος ανέπτυξαν δράσεις που αφορούσαν το άνοιγμα των διοδίων των εθνικών οδών, απελευθέρωση περιφραγμένων παραλιών, δωρεάν επιβίβαση πολιτών σε μέσα μαζικής μεταφοράς κ.ά. Η δράση του κινήματος εξελίχθηκε σε σοβαρό πρόβλημα για την κυβέρνηση, η οποία προσπάθησε να το περιορίσει με την ψήφιση αυστηρών μέτρων, που περιλάμβαναν υψηλά πρόστιμα για όσους δεν πληρώνουν διόδια, ποινή φυλάκισης για όσους δεν πληρώνουν στα ΜΜΜ κ.ά.

Νέες δράσεις

Η δράση του κινήματος «δεν πληρώνω» ενισχύθηκε και ανανεώθηκε ύστερα από μία σειρά έκτακτων φόρων, που επέβαλλε η ελληνική κυβέρνηση μεταξύ Ιουνίου και Σεπτεμβρίου του 2011. 
Συγκεκριμένα τον Ιούνιο του 2011, η κυβέρνηση αποφάσισε την επιβολή έκτακτου φόρου στα εισοδήματα άνω των 12.000 Ευρώ, ο οποίος ονομάστηκε εισφορά αλληλεγγύης. Ο φόρος αυτός επιβαρύνει μία μέση οικογένεια με εισοδήματα μεταξύ 18.000 και 30.000 Ευρώ με ένα ποσό 180 έως 600 Ευρώ. Παράλληλα αποφασίστηκε η επιβολή τέλους επιτηδεύματος στους εργαζομένους που χρησιμοποιούν δελτίο παροχής υπηρεσιών το οποίο ορίστηκε στα 300 Ευρώ.
Τον Σεπτέμβριο του 2011 ανακοινώθηκε επιβολή νέου έκτακτου φόρου στα ακίνητα, του οποίου η είσπραξη ορίστηκε να γίνει μέσω του λογαριασμού της ΔΕΗ. Με αυτόν τον φόρο το ελάχιστο ποσό που καλείται να πληρώσει ένας ιδιοκτήτης για κατοικία 100 τ.μ. ανέρχεται σε 300 Ευρώ. 
Η αδυναμία μεγάλου μέρους των πολιτών να ανταποκριθούν στους νέους φόρους οδήγησε σε ενδυνάμωση του κινήματος, το οποίο υποστηρίχτηκε ανοιχτά και από πολιτικά κόμματα της αριστεράς. Οι πολίτες προχώρησαν σε σειρά δράσεων και κινητοποιήσεων που περιλάμβανε αποκλεισμό εφοριών και γραφείων της ΔΕΗ και συμβολικό κάψιμο των ειδοποιητηρίων της εφορίας. Επιπλέον όλο και περισσότεροι πολίτες εμφανίζονται να εκφράζουν δημοσίως την αδυναμία τους να πληρώσουν τους νέους φόρους, ανάμεσά τους και ο αντιπρόεδρος της κυβέρνησης Θεόδωρος Πάγκαλος.

Δημιουργία πολιτικού κόμματος από τμήμα του κινήματος

Σύλλογος του οργανωμένου κινήματος δεν πληρώνω αποφάσισε τη συγκρότηση κόμματος με τον τίτλο  Κίνημα Δεν Πληρώνω, με σκοπό τη συμμετοχή στις βουλευτικές εκλογές του Μαΐου 2012.  Άλλοι σύλλογοι που συμμετέχουν οργανωμένα στο κίνημα εξέφρασαν την αντίδρασή τους στη δημιουργία του κόμματος, υποστηρίζοντας πως καμία οργάνωση ή συλλογικότητα δεν εκπροσωπεί αποκλειστικά το κίνημα «Δεν πληρώνω», το οποίο ανήκει σε όσους αντιστέκονται.
Κονστάντζε φον Σούλτχες

Η Κονστάντσε φον Σούλτχες-Ρέχμπεργκ (γεννημένη στις 27 Ιανουαρίου 1945) είναι γερμανίδα συγγραφέας.
Η Κονστάντσε είναι η νεότερη από τα 5 παιδιά της Νίνα φον Στάουφενμπεργκ και του Κλάους φον Στάουφενμπεργκ, ο ηγέτης του αποτυχημένου πραξικοπήματος της 20ης Ιουλίου που είχε σκοπό να σκοτώσει τον Χίτλερ και να ανατρέψει την κυβέρνηση των Ναζί. Γεννήθηκε έξι μήνες μετά τον θάνατό του πατέρα της. Σήμερα ζει στην Ζυρίχη, και το 2008 συνέγραψε ένα βιβλίο σχετικά με την βιογραφία της μητέρας της.